הו"ד - הומוסקסואלים דתיים

מקור השם

השם הו"ד הוא ראשי תיבות של "הומוסקסואלים דתיים". הארגון אימץ את שמה של קבוצה חברתית שפעלה בתל אביב, במסגרת אגודת הלהט"ב, בשנות ה-90 ובתחילת העשור הראשון של המאה ה-21, והתפרקה. שמו של הארגון מתכתב עם ספירת ההוד בקבלה, ששמה מתקשר להודאה על האמת.

מייסד הארגון

רון יוסף (נולד בשנת 1974) מציג עצמו כרב אורתודוקסי, טוען רבני וסופר סת"ם המכהן כרב קהילה בנתניה, הומוסקסואל מוצהר. ב-2008 ייסד את הארגון, ומאז הוא עומד בראשו ומנהל אותו ביחד עם צוות. בעקבות פעילותו בארגון, הוטרד ואף קיבל איומים על חייו. בפברואר 2016 נעצר עם רון זכריה בחשד להונאה, לאחר שעל פי החשדות גנב כ-350 אלף ש"ח מחברה בה עבד כמנהל חשבונות, וכשנדרש להחזיר את הכסף, פתח עם בן זוגו בקמפיין לגיוס כספים להצלתו, בטענה שחלה בסרטן.

רקע להקמה

ראשיתו של ארגון הו"ד בפורום האינטרנטי "גייז דתיים", שפעל בעבר באתר האינטרנט וואלה. הפורום היה מקום המפגש וההתרחשות החשוב והמרכזי ביותר שעמד לרשות ההומואים והלסביות הדתיים בארץ. עם הזמן, הפורום הלך והתבגר, והלכו והחריפו המתחים בין הקבוצות השונות שנוצרו בו, שרצו לנווט את הפורום למקומות שונים לפי השקפתם הדתית והערכית. משכבר לא הייתה אפשרות להמשיך להפעיל את הפורום במתכונתו, הוא נסגר. אחת הקבוצות התפתחה והתגבשה לארגון "חברותא", שנתמך על ידי "הבית הפתוח". קבוצה אחרת התפתחה לארגון העצמאי "הו"ד". שתי הקבוצות דגלו בשימור הזהות הדתית-ההומוסקסואלית, עודדו יציאה מהארון והתנגדו לטיפולי המרה. יחד עם זאת, אנשי קבוצת הו"ד תמכו ללא סייג בזרם האורתודוקסי, במחויבות להלכה ובחשיבות של השיח מול הרבנים והממסד החינוכי, ובכך נבדלו מאנשי קבוצת חברותא, שדגלו יותר בשינוי המציאות בשטח (ולא דרך רבנים), ארגון מפגשים חברתיים, הימנעות מהבעת עמדה ארגונית בנושא זוגיות ומיניות בין גברים וכן תמיכה של חלק מחברי הארגון בהשתתפות במצעד הגאווה.

צעדים ראשונים

ארגון הו"ד נוסד ב-2008, בהנהגתם של הרב רון יוסף ואיתי, עורך דין דתי. בעת הקמתו, מנה צוותו 12 איש, שהורכב מרוב אנשי הפורום בוואלה שנסגר ומהקבוצה של "אסף זהבי" (שם בדוי), פעיל הומו דתי ידוע באותה תקופה. בפברואר 2008 הושק אתר האינטרנט של הארגון, ועבר חידוש ב-2013. לדברי הרב רון יוסף, בחודש הראשון לעליית האתר, הוא צבר 10,000 כניסות, ובסיכום השנה הראשונה - מעל 102,000 כניסות. ארגון הו"ד, מצהיר שפעילותו בהתנדבות ואיננו מקבל תקציב או כספים מאף גורם חיצוני, כדי להישאר בלתי תלוי ובעל אג'נדה עצמאית וחופש פעולה. את פעילותו מממנים חברי הארגון, אנשי הצוות ויו"ר הארגון.
ארגון הו"ד התרכז, מלכתחילה, בשיח עם הרבנים ומציאת פתרונות הלכתיים וחברתיים. כך למשל, ב-2008 קיים הו"ד מפגש ראשון מסוגו עם הרב יובל שרלו בהשתתפות ארגון בת קול, אנשי חינוך והורים. שיח זה הבשיל לבסוף לכדי מסמך העקרונות (ראו מטה).
במהלך השנה וחצי הראשונים לפעילותם, הוחלט בהו"ד שלא לפתוח קבוצה חברתית נוספת אלא לתמוך בקבוצות הקיימות של "אסף זהבי". עם סגירת הקבוצות של אסף לקראת סוף 2009, ארגון הו"ד החל במפגשים חברתיים שאורגנו באופן עצמאי על ידו, מעבר למפגשים ייחודיים אחרים שקיים. בתקופה זו, מפגשי הו"ד עסקו בעיקר בסיעור מוחות ומחקר בנוגע לעניין הנטייה המינית וההלכה, במקביל לעריכת שבתות משותפות ברחבי הארץ.

הפעילות מול ארגון "עצת נפש"

ארגון הו"ד רואה עצמו כאלטרנטיבה לארגון "עצת נפש", ארגון שטוען שביכולתו לשנות את הנטייה המינית (ה"הפוכה") של הפונים אליו, ומבקר את האופן בו הוא מפנה הומוסקסואלים לטיפולי המרה. עם הקמתו, הו"ד ביקש להתמודד עם המצב בו, לתפיסתו, עמדו בפני ההומו הדתי שני פתרונות אפשריים: טיפול המרה אליו הפנו הרבנים וראשי הישיבות או עזיבה של הדת. ארגון הו"ד פנה לרבנים כדי שיתנו מענה מקיף יותר להומו הדתי, מלבד ההפניה לטיפולי ההמרה. משנואש הרב רון משינוי בכיוון זה, הוא פנה לתוכנית הטלוויזיה "עובדה", ששידרה  ב-2009 תחקיר בנושא טיפולי ההמרה של ארגון עצת נפש.
לפי אתר הו"ד, בין השנים 2008 -2010 קיים הארגון משא ומתן עם רב דתי-לאומי מוביל ומוכר, שדרש מהו"ד לא "להפריע" לעצת נפש ו"לא לתקוף אותם בתקשורת". במהלך משא ומתן זה, התפרסם תחקיר "עובדה" על טיפולי ההמרה של "עצת נפש", שבעקבותיו הו"ד דרש פיקוח גלוי על פעילות "עצת נפש" מצד רבנים ואנשי מקצוע מוסמכים. דרישה זו נתקלה בסירוב, ובנוסף, אותו רב מוכר דרש: 1) שכל אחד מהארגונים הללו (עצת נפש והו"ד) ימשיכו לפעול ללא הפרעה או התערבות האחד לשני, 2) שכל הומוסקסואל דתי יחויב ללכת לטיפול המרה, 3) מי שלא יצליח, יופנה למכון פוע"ה או למטפל אלטרנטיבי, 4) במידה וגם שלב זה לא יצלח, ייִמצא לו שידוך עם לסבית, 5) רק מי שלא הצליח בכל אלו, יופנה להו"ד כמוצא אחרון. בהו"ד סירבו לקבל את הדרישות הללו וכינו זאת "הנפקת תעודת הומו דתי כשר". באתר האינטרנט נטען כי כישלון משא ומתן זה הוא שהביא להקמת ארגון "כמוך" בינואר 2011, עם פרישת אחד מחברי הצוות מארגון "חברותא".
עצת נפש, מצידם, דחו את האשמות הו"ד כלפיהם, והאשימו את הארגון בהשמצות ובהסתרת האפשרות העומדת בפני מי שמתמודד עם משיכה לגברים לגלות, "באמצעות טיפול יעיל ובטוח", שיש לו משיכה חבויה לנשים.

מאז 2011

הו"ד נרשמה כעמותה במאי 2011, וטרם הגישה דוחות לרשם העמותות או קיבלה אישור ניהול תקין. 
במהלך השנים, ארגון הו"ד התמקד בחינוך והסברה מול משרד החינוך, משרד הבריאות וצה"ל. הו"ד נפגש עם פסיכולוגים ועובדים סוציאליים, השתתף בימי עיון, ערך הרצאות ושיחות עם מחנכים ויועצים חינוכיים בבתי ספר. הו"ד חיבר ביחד עם אנשי מקצוע וחינוך, רבנים, פסיכולוגים ועובדים סוציאליים, מסמכי ייעוץ המשמשים כלי עזר הלכה למעשה. ב-2011 הוקמה ועדת פסיכולוגים מומחים מטעם הסתדרות הפסיכולוגים בישראל בנושא טיפולי המרה וזאת בעקבות פניית הו"ד למשרד הבריאות ולהסתדרות הפסיכולוגים בישראל, שהציג בפניהם נתונים ועדויות. בידי הו"ד הצטברו עדויות ותלונות מפיהם של 291 אנשים שעברו טיפולי המרה וטענו שנגרמו להם נזקים בגינם. הנשאלים ציינו במקום הראשון את המשבר האמוני, ודיווחו על דיכאונות ממושכים עד כדי צורך בטיפול תרופתי, על שנאה עצמית ודימוי עצמי נמוך, ועל פגיעה בחשק או בתפקוד המיני. הוועדה מטעם הסתדרות הפסיכולוגים גיבשה נייר עמדה, לפיו הבסיס המקצועי והעדויות האמפיריות להצלחתם של טיפולי המרה קלושים למדי, וכי ההתרשמות היא שרוב העוסקים בתחום של טיפול המרה אינם נמנים עם מקצועות בריאות הנפש המוכרים (פסיכולוגים, עובדים סוציאליים ופסיכיאטרים). הוועדה הדגישה כי המחקרים שנעשו בנושא הם בעייתיים וכי התחום אינו נחקר כראוי בשל "תקינות פוליטית". בהו"ד קראו לפסיכולוגים, למטפלים ולארגון עצת נפש בפרט, ללכת אחר המלצות הוועדה ומסקנותיה. בעקבות כך, ב-2012  נערך יום עיון מטעם הו"ד, בו התריע הארגון על טיפול המרה הנעשים "באופן שרלטני, ללא פיקוח וללא הכשרה מקצועית". באותה השנה, כהמשך ליום העיון, התקיים קמפיין פרסומי נגד טיפולי ההמרה ובעד ההשלמה העצמית של קהילת ההומואים הדתיים בישראל.
ב-2012, נערך ערב עיון לעובדים סוציאליים חרדיים, ולראשונה נפתח שיח עם רבנים שונים מהציבור החרדי. ביוני 2014, בעקבות פנייה מצד הו"ד, איגוד העובדים הסוציאליים החליט לאמץ את נייר העמדה של הסתדרות הפסיכולוגים בישראל בנושא טיפולי המרה. באוקטובר 2014, בעקבות פניית הו"ד, אימץ גם משרד הבריאות את עמדת הסתדרות הפסיכולוגים בישראל.

בית להומואים דתיים

הו"ד נוסד במטרה להוות מסגרת לגברים יהודים אורתודוקסים הומוסקסואלים בישראל וברחבי העולם, המתמודדים עם נטייתם המינית. הארגון נוצר מתוך הרצון של גברים דתיים הומוסקסואלים לשמור על זהותם הדתית הנאמנה להלכה, ועם זאת, לקיים חיים שנותנים ביטוי לנטייתם המינית. ארגון הו"ד מפעיל אתר אינטרנט ועמוד פייסבוק, ומקיים מפעם לפעם מפגשים ופעילויות חברתיות, המהוות גם קבוצות תמיכה וסיוע.

שיח ציבורי והעלאת מודעות

ארגון הו"ד מעוניין לעורר בקרב ציבור שומרי התורה והמצוות ומנהיגיו שיח ציבורי, הלכתי וחברתי, להכרה בהומואים הדתיים כתופעה הקיימת בחברה הדתית. בין השאר, עם השנים נוהל פולמוס ציבורי עם הרב רצון ערוסי, הרב שלמה אבינר, הרב הצבאי הראשי הרב אביחי רונצקי, הרב ישראל רוזן, הרב דוד סתיו, הרב אליהו אברז'ל, הרב יצחק יוסף, חבר הכנסת אלי ישי, חבר הכנסת יעקב כץ, וחבר הכנסת משה פייגלין. מטרת השיח הייתה לגשר על ההשקפות המנוגדות ברוח סובלנות ושוויון, ובכך, לשפר את מצבו הקיומי והחברתי של אדם הומו ודתי בחברה הדתית, עשייה למען חברה יהודית וישראלית מתוקנת, חינוך לסובלנות וקבלת האחר בסימן "ואהבת לרעך כמוך" על ידי הסברה בקרב אנשי חינוך, פסיכולוגיה ואנשי אקדמיה. הארגון גם פועל למיגור השנאה וחוסר הסובלנות כלפי הומוסקסואלים באשר הם.
הו"ד פועל להעלאת נושא ההומוסקסואליות למודעות בחברה הדתית והחרדית. לטענת הו"ד, בידיו עשרות עדויות של בחורים חרדים, שניסו במשך שנים להשתנות וסבלו מנזקים. ב-2012 העיד הו"ד כי כ- 70% מהפונים אליו משתייכים למגזר הדתי-לאומי בעוד כ- 30% מהם מהמגזר החרדי, החרד"לי והחסידי. כן פועלים בהו"ד נגד הומופוביה וגילויי שנאה.

קו סיוע

הארגון מספק מענה, אוזן קשבת, תמיכה וייעוץ ראשוני לקשת רחבה של הומוסקסואלים דתיים, שלא מתוך עמדה שיפוטית. על פי דיווחי הארגון, במהלך חמש השנים הראשונות לפעילותו, פנו אליו מעל ל-6,000 איש בטלפון. בין הפונים: בני נוער, הומוסקסואלים נשואים, בעלי מצוקה נפשית עד סכנת התאבדות ועוד. מוקד הפניות של ארגון הו"ד הוא היחיד אשר מהווה אלטרנטיבה רב-תחומית לקו של "עצת נפש".]

מענה פסיכולוגי

ארגון הו"ד הקים מערך מיוחד של פסיכולוגים, מטפלים ועובדים סוציאליים דתיים, המסייעים ומעניקים תמיכה נפשית והכוונה לבחורים דתיים, שמבקשים ייעוץ ועזרה בתהליך המורכב שאותו הם עוברים, בהתאם למסמך ייעוץ רוחני למתבגר דתי. הארגון משקיע מאמצים מרובים ברווחת הפרט. ביחד עם אנשי מקצוע וחינוך, רבנים, פסיכולוגים ועובדים סוציאלים, נכתבו מסמכי ייעוץ, המשמשים כלי עזר הלכה למעשה. אחת מחברות ועדה זו היא הרבנית מלכה פיוטרקובסקי.

טיפולי המרה

ארגון הו"ד מצהיר כי הוא "מתנגד באופן מוחלט לכל סוג של טיפולי המרה שהוא". לפי הצהרת הו"ד:
טיפול ההמרה, הגורס שבשיטות כאלו ואחרות יכול הומוסקסואל להפוך לסטרייט, אינו חלק מהפרקטיקה המדעית והוכחו רק נזקיו עד כדי התאבדות. אין שום מחקר המעיד על הצלחתו או על האפשרות של שינוי מהומוסקסואליות להטרוסקסואליות, כשם שלא נולד הטרוסקסואל שהומר להומוסקסואליות. מעבר לכך, אין שום חיוב הלכתי או תורני להמיר נטייה הומוסקסואלית. כל הומוסקסואל המצוי בבלבול, ראוי שיתייעץ עם איש מקצוע מוסמך בנוגע לנטייתו המינית, תוך בירור זהותו המינית והבנת רוחבה וגבולותיה. מי שמוצא בטיפול פסיכולוגי בלתי-תלוי זה משיכה לנשים בנפשו ובטבעו, יפעל על פי צו מצפונו ותחושותיו. לטיפול פסיכולוגי שכזה אין לקרוא "טיפול המרה". אך אין להפנות הומוסקסואל לטיפול שמטרתו שינוי נטייתו המינית של המטופל, או לכל מטפל המונע מגורמים אידאולוגיים דתיים כפי שעושים רבנים ואנשי חינוך רבים.
הארגון מאשים את ארגון "עצת נפש" בשליחה אוטומטית, כביכול, של הומוסקסואלים לטיפולים כאלה.
הרב רון יוסף, תשובה למכתב הפתוח של עמותת "עצת נפש", ‏12 בינואר 2011

פרסום מידע

הו"ד אמון על הקמת מסגרות חינוכיות להעמקת המחקר, הידע וההסברה בתחום הדת וההומוסקסואליות, וזאת באמצעות פרסומים, ספרים, עלונים וכתבי עת. בין השאר, חוברו עם השנים: חוברת בשם "אהבת נפש", שמציגה את הקושי הדתי והחברתי של הומואים דתיים וקוראת לממסד הרבני ליצור פתרונות; "מסמך ייעוץ רוחני למתבגר"; "מסמך יהו"די מאמין" המתווה את דרכו האמונית של ההומוסקסואל; ועוד.

פרויקט השידוכין

ב-2009 פורסם בעיתונות הכתובה כי הו"ד מארגן שידוכים בין גברים לנשים "עם הקלפים על השולחן" (דהיינו, בגילוי מלא של נטיותיו המיניות של הגבר או האישה), לרוב בין הומוסקסואלים לנשים הטרוסקסואליות, רובן מבוגרות יותר, אך גם בין הומוסקסואלים ללסביות מהמגזר הדתי. השידוך נעשה מתוך מטרה להקים בית בישראל, מתוך ידיעה ברורה מראש ומתוך תהליך משותף, בליווי אנשי מקצוע ורבנים. אתר האינטרנט של הו"ד מסביר את עמדתו ביחס לנישואים בין גברים ונשים: 
"חלק מהשידוכין נעשים בין גברים הומוסקסואלים לנשים לסביות או דו מיניים/ות כאשר המטרה העיקרית של מסגרת כזו, היא להימנע מהלחץ הבלתי נמנע בנישואים בהם רק אחד מבני הזוג נמשך לבני מינו. במצב כזה, הפער בין הציפיות למציאות מעיק לשני הצדדים וגורם לריחוק, ובהרבה מקרים אף לפיצוץ. כאשר שני בני הזוג נמשכים לבני מינם, פער ציפיות זה אינו קיים. בנישואים רגילים רבים המשיכה המינית דועכת עם חלוף הזמן, ומה שמחזיק את הזוגיות היא האהבה והכבוד ההדדיים, והמסגרת המשפחתית עצמה. זוגות כאלה לאו דווקא פחות מאושרים, וחייהם לא בהכרח פחות שלמים. ההבדל העיקרי בין מקרים כאלה לבין נישואים בין גבר הומוסקסואל ואשה לסבית הוא היעדר המשיכה המינית כבר מתחילת הקשר. הזוג יצטרך למצוא לעצמו דרכים חלופיות לחיזוק הקשר ביניהם. כמובן אין להתעלם מהבעיות הרבות האחרות היכולות לנבוע מנישואים כאלה. אך רובן טכניות למדי ולכן הן גם פחות קשות להתמודד עימן, וכל זוג יוכל להחליט בעצמו איך לטפל בהן".
על פי אתר הו"ד, הפרויקט מיועד להומואים בעלי משיכה לנשים, ועל כן פונה לקבוצה קטנה בלבד.